Helle Sjelle (KF), 2009-04-24:
Lad mig starte med at slå fast, at vi Konservative vil stemme imod Enhedslistens beslutningsforslag, der vil pålægge regeringen at arbejde for, at EU ikke indgår handelsaftaler med lande, der ikke tilslutter sig og efterlever ILO's kernekonventioner.
Det er der tre gode grunde til.
For det første bliver lande rigere af at handle med hinanden, ikke fattigere.
Et land bliver derimod stadig fattigere, hvis det generelt isolerer sig fra verdensøkonomien eller fører en protektionistisk handelspolitik.
Derfor er det også vigtigt, at Danmark gennem EU bidrager til at integrere verdens udviklingslande i verdensøkonomien.
Heldigvis gør EU et rigtig godt stykke arbejde i den henseende.
Bl.a. gennem GSP-ordningerne og gennem bilaterale frihandelsaftaler sikrer EU, at en række udviklingslande får adgang til at eksportere til EU helt uden eller med reduceret told.
I 2004 importerede EU for ca. 300 mia. kr. fra ulandene under GSP-ordningen.
I dag eksporterer ulandene samlet mere til EU, end de gør til USA og Japan tilsammen.
Disse imponerende tal forpligter EU.
Mange udviklingslande er afhængige af at kunne eksportere til os.
Deres fortsatte økonomiske vækst og mange fattige menneskers velstandsfremgang afhænger i høj grad af os i Europa.
Vi kan derfor ikke tillade os at bruge handelspolitikken til at straffe ulande, der ikke lever op til lige præcis de konventioner, vi ønsker.
Det vil simpelt hen have for store menneskelige konsekvenser.
Enhedslisten ønsker at lade de bilaterale aftaler indskrive såkaldte forpligtende sociale klausuler.
De klausuler skal EU så efterfølgende kunne bruge til at suspendere aftaler, hvis samarbejdslandene ikke lever op til alle EU's krav.
Der skal ikke herske tvivl om, at vi Konservative er tilhængere af ILO's kernekonventioner om arbejdstageres rettigheder, men vi går også ind for at respektere de lande, som EU og dermed Danmark indgår bilaterale frihandelsaftaler med.
Vi hverken kan eller bør komme anstigende i bedste koloniherrestil og sætte alle betingelser for et samarbejde.
Som udenrigsministeren allerede har nævnt, presser Danmark altid på for at gøre respekt for menneske- og arbejdstagerrettigheder til en del af frihandelsaftalerne.
Og vi Konservative mener, at det er den helt rigtige strategi.
Vi går ind for en pragmatisk linje, hvor vi bruger positive incitamenter til at trække udviklingslandene i retning af de fornødne reformer.
På den måde vil alle befolkningsgrupper i disse lande gradvis opleve forbedrede leve- og arbejdsvilkår.
Vores pragmatiske linje står jo i modsætning til Enhedslistens ideologiske linje, der bygger på en forestilling om, at Danmark og EU på ganske kort tid og ved at straffe uønsket adfærd kan skabe bedre leveog arbejdsvilkår for alle i udviklingslandene.
Vi synes, den virker temmelig naiv.
Vi Konservative mener bestemt, at EU skal presse på for at fremme bedre leve- og arbejdsvilkår i udviklingslandene, men det skal ske i et ordentligt tempo, så også de lande kan følge med.
For det tredje og sidste mener vi, at Enhedslistens brug af udtrykket uretfærdig konkurrence er forvrøvlet.
Enhedslisten mener, at alle lande skal overholde alle ILO's kernekonventioner til punkt og prikke, ellers er det uretfærdigt.
Men som udenrigsministeren allerede har nævnt, viser en rapport fra WTO og ILO, at respekt for arbejdstagerrettigheder ikke hæmmer et lands konkurrenceevne.
Det betyder selvfølgelig ikke, at vi skal lade udviklingslandene se stort på arbejdstagerrettigheder.
Tværtimod skal vi, som jeg allerede har nævnt det, gennem incitamenter, gode argumenter og dialog trække udviklingslandene i den helt rigtige retning.
Alt i alt er der altså rigtig mange gode grunde til at stemme imod beslutningsforslaget fra Enhedslisten.
Vi Konservative går ind for en pragmatisk og samarbejdsorienteret linje i det handelspolitiske samarbejde med udviklingslandene.
Frem for at støde de lande fra os skal vi påvirke dem i en rigtig og fornuftig retning.
Vi håber også meget på, at det multilaterale samarbejde inden for WTO vil komme i gang igen efter den seneste tids dødvande.